ამერიკელი მამიკო!
ამერიკელი მამიკო! (ინგლ. American Dad!) — ამერიკული ანიმაციური სიტკომი შექმნილი სეთ მაკფარლეინის, მაიკ ბარკერისა და მეტ ვეიცმანის მიერ Fox Broadcasting Company-ისთვის. სერიალის პრემიერა შედგა 2005 წლის 6 თებერვალს. ამერიკელი მამიკო! არის სატირიული ანიმაციური სერიალის ნათელი წარმომადგენელი. სიუჟეტი მიმდინარეობს სმითების ოჯახის გარშემო, რომელიც შედგება 6 წევრისგან, ესენია — სტენი, ოჯახის მარჩენალი, ცენტრალური დაზვერვის აგენტი და რესპუბლიკელი; ფრენსინი, სტენის ცოლი და ოჯახის დიასახლისი; სტივი; სტენისა და ფრენსინის ვაჟიშვილი, ჭკვიანი და თავისთავში დაჯერებული ახალგარდა; ჰელეი, სტენისა და ფრენსინის 18 წლის ქალიშვილი, ულტრალიბერალურად მოაზროვნე სტუდენტი; როჯერი, სარკასტული, პირქუში, მარტოხელა უცხოპლანეტელი; კლაუსი, მოლაპარაკე ოქროს თევზი, რომელსაც გადანერგილი აქვს ამერიკელი სპორტსმენის ტვინი. ყოველი მათგანი ცხოვრობს გამოგონილ ქალაქ ლენგლი-ფოლსში, ვირჯინიის შტატში. მათ ახმოვანებენ მსახიობები: სეთ მაკფარლეინი, ვენდი შაალი, სკოტ გრაიმზი, რეიჩელ მაკფარლეინი და დი ბრედლი ბეიკერი სამხრეთის პარკის მსგავსად სერიალში ყურადღება არის გამახვილებული სხვადასხვა აქტუალურ თემებზე, როგორებიც არის მასობრივი კულტურა, პოლიტიკა, რელიგია და კიდევ სხვა თემები, რომლებიც ხშირად ფიგურირებს საზოგადოებაში. სერიალში ხშირად გაისმის თანამედროვე საზოგადოების ფარული დაცინვა. ამერიკელი მამიკო! ნომინირებული იქნა სხვადასხვა დაჯილდოების ცერემონიებზე, რომელთაგანაც ყველაზე მნიშვნელოვანია ენისა და პრაიმტაიმის ემის ორ ორი ნომინაცია. 2013 წლის კომპოზიტორების, ავტორებისა და გამომცემლების ამერიკული საზოგადოების დაჯილდოებაზე გაიმარჯვა საუკეთესო ტელესერიალის კატეგორიაში. 2013 წლის 16 ივლისს გახდა ცნობილი, რომ ფოქსმა შეწყვიტა სერიალის ტრანსლაცია. 2014 წლის 20 ოქტომბრიდან მოყოლებული ის გადაიცემა ტელეარხ TBS-ის საშუალებით. 2015 წელს ტელეარხმა განაცხადა, რომ სერიალის მე-14 და მე-15 სეზონები (თითოში 22 ეპიზოდი) კვლავ მის ეთერში გავიდოდა. მე-14 სეზონის პრემიერა შედგა 2016 წლის 7 ნოემბერს. დღეის მონაცემით სულ შექმნილია სერიალის 214 ეპიზოდი.